Ehlers maak skoonskip by NAMAs - Kuns En Vermaak - Republikein
Ehlers maak skoonskip by NAMAs
Lloyd Zandberg - Die Namibiese Jaarlikse Musiektoekennings (NAMAs) het die afgelope Saterdagaand by The Dome op Swakopmund plaasgevind.
Dié geleentheid lok jaarliks die beste kunstenaars in die bedryf, mode-aanhangers en die algemene publiek om ‘n aand van Namibiese musiek te vier, en sodoende kunstenaars met toekennings vir bostaande prestasies te vereer.
Lize Ehlers was die topwenner by vanjaar se NAMAs. Sy het onder meer die toekennings vir Beste Kunstenaar, Beste Vroulike Kunstenaar en Beste House in die sak gelaai.
Kollig het met haar oor die aand gesels.
“Ek het al begin huil toe ek die eerste toekenning ontvang, en sedertdien het ek nog nie opgehou nie. Ek dink ek is gedehidreer van al die huil. Dis trane van dankbaarheid en trots.”
Die algemene ervaring was wonderlik, sê Lize.
“So baie ander vroue het my op die reis ondersteun, maar meer spesifiek my mentor, Sandy Rudd. Sandy het vir my gesê ek moet sorg ek bly naby die venue sodat ek nie die heeltyd rond hoef te rits nie. Sy was so gaaf en het my akkommodasie vir die tydperk geborg. My stilis, Melissa Poulton, het ook al die pad na Swakopmund gereis om seker te maak alles val in plek en dat ek reg sal lyk indien ek iets sou wen.”
Die openingsliedjie waarvan Lize deel was, was gerig op die bewusmaking van geslagsgeweld, en sy voeg by dit is ‘n kwessie wat haar na aan die hart lê.
“Ek wou curvy mixed vrouens verteenwoordig. En dis wat ek gedoen het. My tipe mense.”
Lize sê iemand het in die sosiale media geskryf: “Jong, dit was ‘n lang stap van Mariental.”
“En dis presies wat dit is. Ek kom al so 'n lank pad. Dit het my so emosioneel gemaak omdat dit al tien jaar is wat ek in die industrie werk. En om uiteindelik erkenning te ontvang, was ongelooflik.
“Om te wen het my net weer eens laat besef dat ek op die regte pad is, en alles waarin ek glo, iets beteken. Ek werk al jare en nou is dit duidelik: Harde werk is nooit verniet nie.”
Haar album 5, waarvoor sy die genoemde pryse ontvang het, beskou sy as stories, of soos sy sê, boodskap-musiek.
“Dis nie net lirieke nie. Dis stories. Ongeag die genre, het mense besef dit is musiek met 'n boodskap. Vier uit die vyf enkelsnitte wat ek vrygestel het, het dit tot die no.1-posisies op plaaslike radiostasies gemaak.”
Lize is veral opgewonde oor die Beste House-toekenning.
“Fantastic Sam was op die snit en hy vorm net so 'n groot deel van die prys. House-musiek maak vir my sin. Ek hou daarvan en ek het al aan die begin my van loopbaan daarin belang gestel. Dit was ‘n eer om daarvoor erken te word.”
Die toekenning waarop sy die trotsste is, is uiteraard die mees gesogte prys van die aand – Beste Kunstenaar.
“Vroue kan ook die kunstenaars van die jaar wees. Jy hoef nie ‘n man te wees nie. Dit moet net iemand wees wat sonder ingee en ophou, hard gewerk het. Daar is soveel liefde wat daarmee gepaard gaan. En ek is eerlikwaar in ekstase oor die wen van dié toekenning."
Lize het onlangs haar nuwe album, Lize Live, vrygestel en is tans op Swakopmund om dit te bemark. Hou die Kollig dop vir optreedatums en shows.
Beste Afrikaans - Vaughn Ahrens
Beste Damara Punch - T-Bozz & Staika
Beste Oviritje - MBM
Beste Soukous/Kwasa - Allen Jonathan
Beste Afropop - Gazza
Beste House - Lize Ehlers
Beste Gospel - Lindsey
Beste Kwaito- Exit
Beste R&B - Jaleel
Beste Rap/Hip-Hop - Skrypt
Beste Reggae - Gerry Dread
Beste Tradisionele Liedjie - Big Ben
Beste Enkelsnit - KK
Beste Musiekvideo - KK
Beste Liedjie - Gazza
Beste Samewerking - Blenge Mo Fire & Jimmy Jay
Pan-Afrika-kunstenaar van die jaar - AKA
Beste Vervaardiger -DJ Chronic
NAMA- Spesiale Toekenning - Brenda Fassie
Beste Nuweling- Top Cheri
Beste Duo/Groep - Tswazis
Beste Album van die Jaar - Top Cheri
Beste Vroulike Kunstenaar - Lize Ehlers
Beste Manlike Kunstenaar - Exit
Beste Kunstenaar - Lize Ehlers
Lifetime Achiever’s-toekenning - Stoney Mubiana